Thulsie-tweeling is ‘regmatig’ in hegtenis geneemBrandon-Lee Thulsie en Tony-Lee Thulsie. Foto: Facebook Landdros Pieter du Plessis het gelas dat Brandon-Lee en Tony-Lee Thulsie se inhegtenisname en gevolglike aanhouding regmatig geskied het. Die tweeling, wat verlede maand in hegtenis geneem is, word daarvan beskuldig dat hulle ŉ terreuraanval beplan het by die Amerikaanse ambassade in Suid-Afrika en by Joodse instellings in die land. Die tweeling sou aanvanklik met hul borgtogaansoek begin, maar het besluit om die regmatigheid van hul inhegtenisname te bevraagteken. Die broers het aangevoer dat die polisie slegs ŉ deursoekingslasbrief gehad het en hul inhegtenisname dus onwettig was. Die polisie het egter aangevoer dat hulle die verdagtes in hegtenis geneem het nadat daar op inkriminerende bewyse beslag gelê is. “Die polisie het redelike redes gehad om hulle in hegtenis te neem,” het Du Plessis gesê voordat hy versoek het dat die broers voortgaan met hul borgtogaansoek. Adv. Annelene van den Heever, die tweeling se regsverteenwoordiger, het egter aan die hof gesê dat sy die saak na die hooggeregshof wil verwys. Wasiela Thulsie, die tweeling se ma, is deur familielede getroos ná Du Plessis se uitspraak. Phindi Louw, woordvoerder van die Nasionale Vervolgingsgesag (NVG), het buite die hof die uitspraak verwelkom. “Ons het heeltyd volgehou die tweeling se inhegtenisname was wettig.” Die tweeling moet weer Vrydag in die hof verskyn en bly in aanhouding. Lees alle vorige berigte oor die Thulsie-tweeling op Maroela Media.